Source: http://odlocitve.us-rs.si/sl/odlocitev/US16971
Timestamp: 2019-07-21 13:05:09+00:00

Document:
U-I-186/93
ECLI:SI:USRS:1993:U.I.186.93
Ustavno sodišče pobude ne sprejme in ne začne postopka za oceno ustavnosti in zakonitosti izpodbijanega 9. čl. odloka.
Odlok občine o ustanovitvi javnega zavoda ni predpis, saj z njim občina določa preoblikovanje dela določenega javnega zavoda v nov javni zavod.
Pristojnost za imenovanje ravnatelja zavoda (knjižnice).
Pravna narava akta občinske skupščine o ustanovitvi ali preoblikovanju zavoda.
Ustava, 3. al. 1. odst. 160. čl.
Zakon o postopku pred Ustavnim sodiščem SRS (ZUSS), 1. al. 2. odst. 25. čl.
U-I-186-93.pdf
U-I-186/93-5
Ustavno sodišče je na seji dne 2/12-1993 obravnavalo pobudo Saše Kos iz Kamnika in
Ustavno sodišče pobude ne sprejme in ne začne postopka za oceno ustavnosti in zakonitosti 9. člena odloka Skupščine občine Kamnik o ustanovitvi javnega zavoda Matična knjižnica Kamnik (Uradni list RS, št. 23/91 in 39/93).
Pobudnica v pobudi za oceno ustavnosti in zakonitosti v izreku tega sklepa navedene določbe odloka navaja, da ni v skladu s 3. odstavkom 32. člena zakona o zavodih, saj zakon o knjižničarstvu ne ločuje poslovodne funkcije od funkcije vodenja strokovnega dela in je zato o imenovanju ravnatelja knjižnice pristojen odločati svet zavoda v soglasju z ustanoviteljem, ne pa ustanovitelj.
Predlaga tudi, naj ustavno sodišče izvajanje izpodbijane določbe zadrži do svoje končne odločitve o stvari.
Po 3. alinei prvega odstavka 160. člena ustave je ustavno sodišče pristojno, da odloča o skladnosti podzakonskih predpisov z ustavo in z zakoni. Odlok občine, ki ga pobudnica izpodbija, pa ni predpis, saj z njim občina določa preoblikovanje dela določenega javnega zavoda v nov javni zavod. Ta akt je posamičen, ker se nanaša na določeno pravno osebo. Pri tem ničesar ne spremeni dejstvo, da je v izpodbijanem posamičnem aktu ustanovitelj urejal vprašanja, ki jih ni bilo potrebno urejati, ker jih že v celoti ureja zakon, in sicer glede vprašanja, ali je v knjižnicah poslovodna funkcija ločena od funkcije vodenja strokovnega dela, zakon o knjižničarstvu (Uradni list SRS, št. 27/82 in št. 42/86), glede vprašanja pristojnosti za imenovanje direktorja v takšnih zavodih pa zakon o zavodih (Uradni list RS, št. 12/91). Tudi če so ta vprašanja urejena v očitnem nasprotju z zakonom, določbe o tem ne dobijo narave predpisa in zato ustavno sodišče ne more odločati o njihovi ustavnosti in zakonitosti. Izpodbijana določba odloka o ustanovitvi javnega zavoda ureja postopek, ki je podlaga za nastanek dejstva, ki se vpiše v sodni register. Če je podlaga za nastanek takšnega dejstva nezakonita, mora to upoštevati registrsko sodišče, ko odloča o vlogi za vpis tega dejstva v sodni reister.
Ta sklep je ustavno sodišče sprejelo na podlagi 7. člena ustavnega zakona za izvedbo ustave Republike Slovenije in prve alinee drugega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) v sestavi: predsednik dr. Peter Jambrek in sodniki dr. Tone Jerovšek, mag. Matevž Krivic, mag. Janez Snoj, dr. Janez Šinkovec, Franc Testen, dr. Lojze Ude, in dr. Boštjan M. Zupančič. Sklep je sprejelo s sedmimi glasovi proti enemu.
Saša Kos, Kamnik
OdlUS II, 111
US16971

References: sodišče 
 sodišče 
 sodišče 
 sodišče 
 sodišče 
 sodišče 
 sodišče